Ouers gebroke na seun (7) se raaiseldood: ‘Net gebede kan ons dra’Flippie Delport. Foto: Verskaf “Dis saans wanneer dit jou tref: Wanneer al die mense weg is en die huis is leeg, dis dán wanneer jy besef hy is nie daar nie.” Só sê Lucille Delport, ŉ ma van Hennenman in die Vrystaat, nadat haar 7-jarige seuntjie Dinsdag onverklaarbaar in ŉ hospitaal in Welkom dood is. Lucille het aan Maroela Media vertel haar middelste kind, Flippie, ŉ gr.1-leerling aan Laerskool Hennenman, het Sondag siek geword en gebraak. Hulle is met hom na hul huisdokter wat voedselvergiftiging by hom gediagnoseer het. “Ons het vir hom sy medisyne gegee en hom fyn dopgehou aangesien hy ŉ tipe 1-diabeet was,” het sy gesê. Teen Maandag was Flippie beter en kon selfs ŉ stukkie roosterbrood en ŉ koppie tee inneem, het Lucille gesê. “Toe sy pa Maandagaand tuis kom, het ons saam met hom ŉ draai deur die huis gestap sodat hy net ŉ bietjie kon bene rek nadat hy heeldag in die bed was. Terug in sy kamer het hy op sy bed gaan sit en net daar sy bewussyn verloor en agteroor geval.” Flippie Delport met sy medaljes wat hy vir rugby en tennis verower het. Foto: Verskaf Vandaar het Flippie se toestand vinnig versleg. “Hulle het hom in die waakeenheid opgeneem en op ŉ asemhalingsapparaat geplaas. Teen Dinsdag het hulle sy suiker gestabiliseer, maar toe hy steeds nie uit die koma wakker word nie, het die dokters besef daar is iets anders fout.” Dokters het alles in hul vermoë probeer om Flippie uit die koma te wek, maar teen 14:30 is hy dood. “Daar was vog op sy longe en sy niere het ophou werk. Hy is uiteindelik aan orgaanversaking dood, maar ons weet nie regtig wat dit veroorsaak het nie,” het Lucille gesê. “Hy het ŉ infeksie gehad, maar ek weet nie of hy ooit regtig voedselvergiftiging gehad het nie. Dalk het sy diabetes tot die koma bygedra – ons weet nie.” Sedert Flippie se dood sukkel Lucille en haar man, Flippie, om hul seun se dood te verwerk. “Verwerk ŉ mens ooit regtig so iets? Deur die dag is hier so baie mense en almal bel om hul medelye te betuig. Maar in die aand as dit stil word en jou kinders moet by die huis wees, dan tref dit jou dat hy weg is. Sy plek is leeg,” het sy gesê. Sy het gesê hulle sal Flippie altyd onthou vir sy ondeunde glimlag en liefde vir sport. “Hy was mal daaroor om poetse te bak en kon my en sy pa se siele lekker uittrek, maar dan het hy net so lekker gelag dat ŉ mens hom sommer maklik vergewe het,” het sy gesê. “Hy was mal oor sport en was ŉ kranige rugby-, krieket- en tennisspeler. Hy het al vandat hy vier jaar oud was saam met sy pa muurbal gespeel. Hy was mal daaroor. “Ons was almal so lief vir hom. Dit is net gebede wat ons hierdeur kan dra, want anders weet ek nie hoe ons hierdeur gaan kom nie. Daar lê ŉ lang en swaar pad vir ons voor.” Flippie word Donderdag om 11:00 uit die Hervormde Kerk op Hennenman begrawe. Benewens sy ouers laat hy ook sy broers Arlo (2) en SP (14) agter.